Tiesas (sestā palāta) 2025. gada 11. septembra rīkojums (Juzgado de Primera Instancia de Santa Coloma de Farners (Spānija) lūgums sniegt prejudiciālu nolēmumu) – Juan Antonio un María Consuelo/Banco Santander, SA
(Lieta C-447/23 1, Banco Santander (Banco Popular noregulējums IV)
(Lūgums sniegt prejudiciālu nolēmumu – Tiesas Reglamenta 99. pants – Direktīva 2014/59/ES – Kredītiestāžu un ieguldījumu sabiedrību noregulējums – Vispārējie principi – 34. panta 1. punkta a) un b) apakšpunkts – Iekšējā rekapitalizācija – Sekas – 53. panta 1. un 3. punkts – Pašu kapitāla instrumentu norakstīšana – 60. panta 2. punkta pirmās daļas b) un c) apakšpunkts – Akcionāru aizsardzības pasākumi – 73. līdz 75. pants – Pirmpirkuma tiesības uz parakstīšanos – Direktīva 2003/71/EK – Direktīva 2004/109/EK – Akcionāru un kreditoru tiesību aizsardzība – Nepilnīga un kļūdaina informācija, kas sniegta prospektā, kurš jāpublicē tostarp vērtspapīru publiska piedāvājuma gadījumā – Informācija par emitentiem, kuru vērtspapīrus jau atļauts tirgot – Prasība par atbildību – Prasība atzīt iegādes līgumu par spēkā neesošu – Prasības, kas celtas pret kredītiestādes, uz kuru attiecas lēmums par noregulējumu, tiesību un saistību pārņēmēju
Tiesvedības valoda – spāņu
Iesniedzējtiesa
Juzgado de Primera Instancia de Santa Coloma de Farners
Pamatlietas puses
Prasītāji: Juan Antonio un María Consuelo
Atbildētāja: Banco Santander, SA
Rezolutīvā daļa
Eiropas Parlamenta un Padomes Direktīvas 2014/59/ES (2014. gada 15. maijs), ar ko izveido kredītiestāžu un ieguldījumu brokeru sabiedrību atveseļošanas un noregulējuma režīmu un groza Padomes Direktīvu 82/891/EEK un Eiropas Parlamenta un Padomes Direktīvas 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/ES, 2012/30/ES un 2013/36/ES, un Eiropas Parlamenta un Padomes Regulas (ES) Nr. 1093/2010 un (ES) Nr. 648/2012, 34. panta 1. punkta a) apakšpunkts, 53. panta 1. un 3. punkts, kā arī 60. panta 2. punkta pirmās daļas b) un c) apakšpunkts, lasot tos Eiropas Savienības Pamattiesību hartas 47. panta un 52. panta 1. punkta, kā arī tiesiskās drošības principa gaismā,
jāinterpretē tādējādi, ka
tie nepieļauj nedz prasības par atbildību, kas celtas tāpēc, ka rospektā nepilnīgi un kļūdaini ir sniegta informācija, kas paredzēta gan Eiropas Parlamenta un Padomes Direktīvas 2003/71/EK (2003. gada 4. novembris) par prospektu, kurš jāpublicē, publiski piedāvājot vērtspapīrus vai atļaujot to tirdzniecību, un par Direktīvas 2001/34/EK grozījumiem 6. pantā, gan Eiropas Parlamenta un Padomes Direktīvas 2004/109/EK (2004. gada 15. decembris) par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem Direktīvā 2001/34/EK 7. pantā, nedz prasības atzīt par spēkā neesošu līgumu par priekšrocību akciju iegādi un pirmpirkuma tiesību uz parakstīšanos iegādi saskaņā ar valsts tiesībām, situācijā, kad šīs prasības par atbildību un prasības par spēkā neesamības atzīšanu
tiek celtas pēc tam, kad ir pieņemti noregulējuma pasākumi, kas ietver šos vērtspapīrus emitējušās kredītiestādes visu akciju, kas veido kapitālu, norakstīšanu un
ar tām ir gribēts atgūt par šo vērtspapīru iegādi pirms noregulējuma samaksāto atlīdzību kopā ar procentiem.
____________
1 Iesniegšanas datums: 10.7.2023.